Parinkymmenen oululaisravintolan kanssa yhteistyön huhtikuussa aloittanut ruokalähettipalvelu Wolt on saanut Oulussa "rakettilähdön", yhtiö kertoo. Kuva: Jukka Leinonen

Parinkymmenen oululaisravintolan kanssa yhteistyön huhtikuussa aloittanut ruokalähettipalvelu Wolt on saanut Oulussa "rakettilähdön", kertoo maajohtaja Lotta Wikman.

– Odotimme, että kysyntä on hyvää, mutta sekä Woltilla että ravintoloissa on oltu aika yllättyneitä kysynnän suuruudesta. Emme alussa osanneet ollenkaan varautua näin suureen suosioon, Wikman sanoo.

Hän kiittelee vuolaasti saaneensa Woltin alkutaipaleella oululaisista kuvan hyvin positiivisena väkenä.

Wikman kertoo, että uusilta ravintoloilta on tullut yhteydenottoja sitten Woltin aloituksen.

Neuvottelujen myötä yhtiön lähetyspalvelussa mukana olevien oululaisravintoloiden määrä on seuraavan viikon-parin aikana nousemassa lähelle 30:tä, Wikman kertoo.

Tähän asti Woltin kautta ostettujen ja toimitettujen annosten määrää Wikman ei paljasta, mutta antaa ymmärtää että se on ollut arvioitua suurempi.

Kysynnän piikit erityisesti viikonvaihteessa ovat kuitenkin olleet myös ongelmallisia useille ravintoloille.

– Monet ravintolakumppanit kokevat kysynnän suuruuden hyvänä, mutta se voi olla myös kaksipiippuinen juttu, jos kysyntään on vaikea vastata, Wikman muotoilee.

"Wolt-luukku" kiinni etenkin viikonvaihteessa

Yksi Oulussa mukaan lähteneistä ravintoloista on hampurilaisiin keskittynyt Kauppuri 5. Ravintoloitsija Aki Mursu vahvistaa, että Wolt on osoittautunut kaksiteräiseksi miekaksi.

– Kysyntää etenkin viikonloppuina on niin paljon, ettemme voi vastata siihen. Ravintolasta kun ei ole tullut sen isompi kuin ennen, ja ihmiset yrittävät tilata epätoivoisesti Woltin kautta juuri silloin kun kysyntä paikan päällä ja puhelintilausten kautta on suurinta.

Korkeapaineisina päivinä eli perjantaina, lauantaina ja sunnuntaina Kauppuri 5 on joutunut sulkemaan Wolt-tilausten vastaanoton välillä kokonaan, Mursu kertoo.

Hän sanoo, että ravintolaan tulevat asiakkaat ovat etusijalla.

– Siinä vaiheessa kun Wolt-asiakkaan pitäisi odottaa tilaustaan puolitoista tuntia, laitamme sen kiinni, koska minusta on huonoa palvelua jos ruokaa joutuu odottamaan niin pitkään.

Wolt-tilausten tulviessa myös henkilökunnan kuormitus nousee rajusti, ja yrittäjän on otettava se huomioon.

– Siksi olen sanonut, että Woltin voi sulkea viikonloppuna tilanteen mukaan.

Arkipäivinä taas on rauhallisempia aikoja, jolloin Woltin kautta voitaisiin ottaa lisää tilauksia, Mursu kertoo.

Woltin Oulun-aloituksessa on mukana parikymmentä ravintolaa, ja Mursun mukaan keskusteluissa on tullut ilmi, että jotakuinkin kaikilla on samaa ongelmaa enemmän tai vähemmän.

Sosiaalisessa mediassa on näkynyt viestejä, joissa on valiteltu pitkiä odotusaikoja ravintoloissa.

Esimerkiksi eräs asiakas kertoi Facebookissa, että Valkean Hanko-sushiravintolan sali oli asiointihetkellä tyhjä, mutta ruokaa olisi pitänyt odotella jopa pari tuntia kun ravintola työskenteli täyttääkseen Wolt-tilaukset.

Torstaina lounasaikaan kello 11 aikaan Karjasillalle Woltin sovellus näytti ravintolasta riippuen odotusajaksi 25 minuutista yli tuntiin.

Aki Mursun mukaan Kauppuri 5 ei ole investoimassa vastatakseen Wolt-kysynnän piikkeihin, koska siinä ei olisi kokonaisuuden kannalta mieltä.

– Pelkkä lisähenkilöstö ei riitä, vaan pitäisi hankkia lisää laitteistoa ja muuta pelkästään viikonvaihteita varten, eikä se ole järkevää.

Kauppuri 5:n jatkosta Woltin parissa Mursu ei vielä ole tehnyt ratkaisuja, vaan katsoo kokonaisuutta aloitusvaiheen jälkeen.

– Laskemme sen tuottavuutta. Woltin provisiot ja käyttökustannukset ovat isohkoja. Vaikka myynti kasvaisi, niin on katsottava jääkö viivan alle lopulta punaista vai vihreää.

Wolt rahoittaa toimintansa perimällä ruoan hinnasta osansa.

Woltin Lotta Wikman puolestaan uskoo, että kysyntäpiikkien ongelmiin on "löydettävissä hyvä tasapaino".

Hänen mukaansa yhtiö ei paheksu sitä, että tilanteen vaatiessa ravintola panee "Wolt-luukun" kiinni joksikin aikaa.

Ravintolayrityksille suunnatuilla sivuillaan Wolt kertoo, että 81 prosenttia sen kautta tulleista tilauksista on ravintoloille uutta myyntiä. Lisäksi mainitaan, että keskimäärin asiakkaat saavat annoksensa 30 minuutissa.

Lähettejä Oulussa yli 70

Tilauksia toimittavat ruokalähetit eivät ole Woltin palkkalistoilla, vaan yhtiön "lähettikumppaneita". Käytännössä he tekevät palvelusopimuksen.

Oulussa heitä on nyt yli 70 henkeä, Wikman kertoo.

Lähetit käyttävät Woltin mobiilisovellusta, jolla voi ilmoittautua aktiiviseksi koska haluaa ja ottaa keikkoja vastaan silloin kun haluaa.

– Maksamme läheteille per keikka. Tarjoamme mahdollisuuden ansaita silloin kun itselle sopii.

– Meillä on myös joitakin aikoja, jolloin haluamme varmistaa että lähettejä on ajossa, ja silloin takaamme tietyn minimiansion, Wikman kertoo.

Tarkemmin Wikman ei avaa lähettien palkkioita tai keskiansioita.

Auto, skootteri, pyörä tai muu menopeli on oltava omasta takaa, eikä sen kuluja erikseen korvata.

Yle kertoi omiin lähteisiinsä nojaten viime kesänä, että keskimääräinen ruokalähetti saa keskimääräisestä tunnin työstä kulujen jälkeen noin 10 euroa.

Woltilta saa käyttöönsä lakin, pipon ja esimerkiksi pyörätakin sekä ruoalle lämpölaukun, jotta lähetit tunnistetaan.

Esimerkiksi työeläkemaksut pitää huolehtia itse, eikä sairausajan palkkaa makseta. Vastapainoksi töitä voi tehdä milloin haluaa ja vaikkapa lomailla kun siltä tuntuu ilmoittamatta ennalta kenellekään.

Mikään ei estä myöskään tekemästä muita töitä ruoantoimitusten lisäksi.

Wolt sai alkutaipaleellaan kielteistä julkisuutta sen jälkeen, kun HS kertoi vuoden 2015 lopulla, että ruokaläheteille jää työstä käteen surkean vähän.

Woltin toimitusjohtaja Miki Kuusi myönsi tuolloin palkkaongelmat.

Wolt toimii Suomessa, Ruotsissa, Virossa ja Tanskassa.

Sillä on Suomessa noin 250 000 rekisteröitynyttä käyttäjää ja 60 työntekijää. Kaikkiaan työntekijöitä on noin 90. Yrityksen kumppaneina on yli 1 000 ruokalähettiä ja 800 ravintolaa.